དེ་ལྟར་འཕགས་པའི་དགོངས་པ་ཐལ་རང་སོ་སོར་འགྲེལ་བ་རྣམས་ལ་ཕྱོགས་འཛིན་པའི་དབུ་མ་བ་ཞེས་གྲགས།སློབ་དཔོན་ཞི་འཚོས་དབུ་མ་རྒྱན་དང་།སློབ་དཔོན་ཡེ་ཤེས་རྙིང་པོས་དབུ་མ་བདེན་གཉིས།ཀ་མ་ལ་ཤཱི་ལས་དབུ་མ་སྣང་བ་མཛད་ཅིང་།དེ་གསུམ་ལ་རང་རྒྱུད་ཤར་གསུམ་དུ་གྲགས།རང་རྒྱུད་པ་ལ་དབྱེ་ན།གཞིའི་རྣམ་གཞག་སེམས་ཙམ་པ་དང་མཐུན་པར་ཁས་ལེན་པའི་རྣལ་འབྱོར་སྤྱོད་པ་དང་མདོ་སྡེ་པ་ལྟར་རྡུལ་ཕྲ་རབ་བསགས་པའི་ཕྱི་རོལ་གྱི་དོན་ཁས་ལེན་པའི་མདོ་སྡེ་སྤྱོད་པའི་དབུ་མ་རང་རྒྱུད་པ་གཉིས་དང་།སྔ་མ་ལ་ཡང་རྣམ་བདེན་པ་དང་མཐུན་པ་དང་།རྣམ་རྫུན་པ་དང་མཐུན་པའི་དབུ་མ་གཉིས་ཡོད་པའི་ཞི་བ་འཚོ་དང་།ཀ་མ་ལ་ཤཱི་ལ་དང་།འཕགས་པ་གྲོལ་སྡེ་ལྟ་བུ་སྔ་མ་དང་།སློབ་དཔོན་སེང་གེ་བཟང་པོ།ཛེ་ཏཱ་རི།ལྭ་བ་པ་ལྟ་བུ་ཕྱི་མ་ཡིན་ལ།ཕྱི་མ་ལ་ཡང་རྣམ་རྫུན་དྲི་བཅས་པ་དང་མཐུན་པ་དང་།དྲི་མེད་པ་དང་མཐུན་པ་གཉིས་ཡོད་དོ།།